b'\n_START_ARTICLE_\nNacionalin\xc4\x97 futbolo klub\xc5\xb3 asociacija\n_START_PARAGRAPH_\nNacionalin\xc4\x97 futbolo klub\xc5\xb3 asociacija (NFKA)\xc2\xa0\xe2\x80\x93 buv. organizacija, \xc4\xafsteigta Lietuvos futbolo klub\xc5\xb3, kuri\xc5\xb3 komandos dalyvauja Lietuvos auk\xc5\xa1\xc4\x8diausiojo lygmens futbolo \xc4\x8dempionate. NFKA Lietuvos futbolo federacijos pavedimu organizavo A lygos var\xc5\xbeybas. NFKA buvo \xc4\xafkurta 2003\xc2\xa0m. lapkri\xc4\x8dio 20 d. ir veik\xc4\x97 iki 2009 met\xc5\xb3, kai A lygos organizavim\xc4\x85 tiesiogiai per\xc4\x97m\xc4\x97 LFF. Klub\xc5\xb3 netenkino LFF A Lygos organizavimas, ir klub\xc5\xb3 iniciatyva 2013 m. \xc4\xafkurta Lietuvos futbolo klub\xc5\xb3 asociacija (LFKA), o 2015 m. pabaigoje - Lietuvos futbolo klub\xc5\xb3 asociacija A Lyga (LFKA A Lyga).\n_START_SECTION_\nVeikla\n_START_PARAGRAPH_\nNFKA vadovaujasi Tarptautin\xc4\x97s futbolo asociacij\xc5\xb3 federacijos (FIFA), Europos futbolo asociacij\xc5\xb3 s\xc4\x85jungos (UEFA) bei Lietuvos futbolo federacijos (LFF) \xc4\xafstatais, reglamentais, taisykl\xc4\x97mis ir kitais dokumentais bei taiko Tarptautin\xc4\x97s futbolo asociacij\xc5\xb3 tarybos (IFAB) nustatytas futbolo \xc5\xbeaidimo taisykles.\n_START_SECTION_\nTikslai ir u\xc5\xbedaviniai\n_START_PARAGRAPH_\nNFKA tikslai ir u\xc5\xbedaviniai yra skatinti, vystyti bei populiarinti futbolo \xc5\xbeaidim\xc4\x85 bei kelti profesionalaus futbolo lyg\xc4\xaf Lietuvoje. Taip pat organizuoti bei vykdyti auk\xc5\xa1\xc4\x8diausiojo lygmens profesionali\xc5\xb3 Lietuvos futbolo klub\xc5\xb3 vyr\xc5\xb3 komand\xc5\xb3 \xc4\x8dempionat\xc4\x85 Lietuvos respublikoje; organizuoti teis\xc4\x97s, vadybos, marketingo ir kitoki\xc4\x85 reikaling\xc4\x85 pagalb\xc4\x85, kurios tikslas yra apginti Asociacijos nari\xc5\xb3 interesus ir teises.\n_START_SECTION_\nValdymas\n_START_PARAGRAPH_\nAuk\xc5\xa1\xc4\x8diausias NFKA valdantysis organas\xc2\xa0\xe2\x80\x93 visuotinis susirinkimas. Jo kompetencija\xc2\xa0\xe2\x80\x93 NFKA \xc4\xafstat\xc5\xb3 pakeitimas ir papildymas, valdybos teikiamo biud\xc5\xbeeto tvirtinimas, NFKA Valdybos nari\xc5\xb3 rinkimas ir at\xc5\xa1aukimas, NFKA garb\xc4\x97s nario vardo suteikimas, NFKA reorganizavimas, kit\xc5\xb3 NFKA veiklos klausim\xc5\xb3 sprendimas ir NFKA tiksl\xc5\xb3 nustatymas._NEWLINE_Laikotarpiu tarp NFKA visuotini\xc5\xb3 susirinkim\xc5\xb3 NFKA veiklai vadovauja Valdyba. Jos kompetencija yrs visuotini\xc5\xb3 susirinkim\xc5\xb3 ir Valdybos pos\xc4\x97d\xc5\xbei\xc5\xb3 rengimas ir j\xc5\xb3 \xc5\xa1aukimas; darbo grupi\xc5\xb3 k\xc5\xabrimas specialioms NFKA veiklos u\xc5\xbeduotims vykdyti; administracijos vadovo ir vyr. finansininko pri\xc4\x97mimas \xc4\xaf darb\xc4\x85; reikalingos strukt\xc5\xabros ir infrastrukt\xc5\xabros organizavimas ir kit\xc5\xb3, su NFKA veikla susijusi\xc5\xb3, klausim\xc5\xb3 sprendimas; futbolo klub\xc5\xb3, pageidaujan\xc4\x8di\xc5\xb3 tapti naujais NFKA nariais, parei\xc5\xa1kim\xc5\xb3 analizavimas bei teikimas Visuotiniam susirinkimui; NFKA simboli\xc5\xb3 k\xc5\xabrimas ir j\xc5\xb3 naudojimo tvarkos nustatymas; kit\xc5\xb3 klausim\xc5\xb3 bei u\xc5\xbedavini\xc5\xb3, nepriskirt\xc5\xb3 Visuotinio susirinkimo ar administracijos kompetencijai, sprendimas ir \xc4\xafgyvendinimas._NEWLINE_NFKA operatyvi\xc4\x85 veikl\xc4\x85 organizuoja ir vykdo NFKA administracija. Administracijai vadovauja administracijos vadovas\xc2\xa0\xe2\x80\x93 direktorius. Jis organizuoja NFKA administracijos veik\xc4\x85; sprend\xc5\xbeia NFKA organizacinius, \xc5\xabkinius bei finansinius klausimus; pateikia Valdybai darbo planus, teikia informacij\xc4\x85 NFKA nariams apie NFKA valdymo organ\xc5\xb3 priimt\xc5\xb3 nutarim\xc5\xb3 vykdym\xc4\x85; leid\xc5\xbeia \xc4\xafsakymus, reguliuojan\xc4\x8dius administracijos veikl\xc4\x85; priima ir atleid\xc5\xbeia NFKA administracijos darbuotojus; vykdo kitas, NFKA \xc4\xafstatuose numatytas funkcijas.'